KUMITAT PERMANENTI GĦALL-KONSIDERAZZJONI

TA' ABBOZZI TA' LIĠI AĠĠUNT

(Rapport Uffiċjali u Rivedut)

Laqgħa Nru 30

L-Erbgħa, 30 ta' Settembru, 2020

Stampat fl-Uffiċċju tal-Iskrivan

Prezz €2.50

TA' ABBOZZI TA' LIĠI AĠĠUNT

Laqgħa Nru 30

L-Erbgħa, 30 ta' Settembru, 2020

Il-Kumitat iltaqa' fil-Parlament, il-Belt Valletta, fis-2:09 p.m.

Il-Minuti tal-Laqgħa Nru 29 li saret fil-5 ta' Awwissu 2020 ġew ikkonfermati.

ABBOZZ TA' LIĠI LI JEMENDA L-ATT DWAR IX-XANDIR

Skont riżoluzzjoni fis-Seduta Nru 361 tat-Tnejn, 20 ta' Lulju 2020, il-Kumitat iltaqa' biex ikompli jikkonsidra dan l-Abbozz ta' Liġi.

IĊ-CHAIRPERSON (Onor. Anthony Agius Decelis): Onor. Membri, nilqagħkom għal din il-laqgħa sabiex ikompli jiġi diskuss l-Abbozz ta' Liġi li jemenda l-Att dwar ix-Xandir.

Infakkarkom li l-klawsoli 4 u 8 kienu ġew posposti.

Infakkarkom ukoll li fl-aħħar laqgħa konna bdejna niddiskutu l-klawsola 14 u għaldaqstant illum nistgħu nkomplu minnha.

Klawsola 14 (Posposta fil-Laqgħa Nru 29)

IĊ-CHAIRPERSON: Rimarki?

CARMELO ABELA (Ministru fi ħdan l-Uffiċċju tal-Prim Ministru): Sur President, insellem lill-kollegi, lir-rappreżentanti tal-Awtorità tax-Xandir kif ukoll lil Dr Luciano Busuttil li f'każ ta' bżonn, se jkun qiegħed jassistina mill-aspett legali.

Insellem ukoll lil dawk li qegħdin isegwu din il-laqgħa.

Permezz tal-klawsola 14 se nkunu qegħdin nissostitwixxu l-artikolu 16O tal-Att dwar ix-Xandir, Kap. 350.

Dan l-artikolu jittratta l-obbligi ta' fornituri ta' servizzi on-demand tal-midja awdjoviżiva u bażikament permezz tiegħu l-ewwel nett se nkunu qegħdin nimplimentaw l-artikolu 6 tad-Direttiva li qed indaħħlu fil-liġijiet tagħna permezz ta' dan l-Abbozz ta' Liġi u t-tieni, se nkunu qegħdin niġu in line mal-Att dwar il-Midja u l-Malafama, Kap. 579, li kien għadda dan il-Parlament.

Mill-bqija din il-klawsola hija minimum harmonisation tad-Direttiva.

IĊ-CHAIRPEROSN: Grazzi.

(Onor. Membri: No) Il-mistoqsija hija klawsola 14.

Klawsola 14 għaddiet nem. con. u ġiet ordnata ssir parti mill-Abbozz ta' Liġi.

Klawsola 15 – Żieda ta' artikolu ġdid 16Q mal-Att prinċipali.

IĊ-CHAIRPERSON: Rimarki?

CARMELO ABELA: Sur President, permezz tal-klawosla 15 se nkunu qegħdin indaħħlu l-artikolu ġdid 16Q fl-Att dwar ix-Xandir, dwar l-użu ta' koregolamentazzjoni u awtoregolamentazzjoni.

Dan l-artikolu wkoll huwa minimum harmonisation però din id-darba tal-artikolu 4 tad-Direttiva.

IĊ-CHAIRPEROSN: Grazzi.

(Onor. Membri: No) Il-mistoqsija hija klawsola 15.

Klawsola 15 għaddiet nem. con. u ġiet ordnata ssir parti mill-Abbozz t'a Liġi.

Klawsola 16 – Żieda ta' intestatura ġdida wara l-artikolu 16Q.

IĊ-CHAIRPERSON: Rimarki?

CARMELO ABELA: Sur President, permezz ta' klawsola 16 se nintroduċu intestatura ġdida fl-Att dwar ix-Xandir.

Din se tkun taqra hekk:

"Taqsima III Ċ – Dispożizzjonijiet Applikabbli għas-Servizzi ta' Pjattaforma ta' Video-Sharing".

Id-dettall dwar din it-Taqsima ġdida jinsab fil-klawsola sussegwenti.

IĊ-CHAIRPEROSN: Grazzi.

(Onor. Membri: No) Il-mistoqsija hija klawsola 16.

Klawsola 16 għaddiet nem. con. u ġiet ordnata ssir parti mill-Abbozz ta' Liġi.

Klawsola 17 – Żieda ta' artikoli ġodda 16R u 16S mal-Att prinċipali.

IĊ-CHAIRPERSON: Rimarki?

CARMELO ABELA: Sur President, il-klawsola 17 hija klawsola pjuttost twila għax permezz tagħha se ndaħħlu l-artikoli ġodda 16R u 16S fl-Att dwar ix-Xandir u kif għedt, dawn se jkunu parti mit-Taqsima III Ċ li daħħalna bil-klawsola preċedenti.

Kemm l-artikolu 16R kif ukoll l-artikolu 16S jirreferu għall-artikolu 28 tad-Direttiva.

Tajjeb ngħid li anke hawnhekk morna għall-minimum harmonisation ta' dak li d-Direttiva tpoġġi bħala obbligu fuq l-istati membri.

IĊ-CHAIRPEROSN: Grazzi.

(Onor. Membri: No) Il-mistoqsija hija klawsola 17.

Klawsola 17 għaddiet nem. con. u ġiet ordnata ssir parti mill-Abbozz ta' Liġi.

Klawsola 18 – Żieda ta' artikolu ġdid 22A mal-Att prinċipali.

IĊ-CHAIRPERSON: Rimarki?

CARMELO ABELA: Sur President, fi klawsola 18 qegħdin nipproponu li għandu jiżdied l-artikolu ġdid 22A fl-Att dwar ix-Xandir li jikkonċerna l-ilmenti dwar aċċessibbiltà.

Id-Direttiva titkellem b'mod ċar dwar il-prinċipju tal-aċċessibbiltà però tħalli f'idejn l-istati membri biex jaraw kif l-aħjar li jimplimentaw dan il-prinċipju li tpoġġi bħala obbligu fuqhom.

Allura fl-artikolu 22A hawn id-dettall ta' kif ilment għandu jasal għand l-Awtorità u primarjament jingħad li kull ilment għandu jsir bil-miktub u jintbagħat lill-Kap Eżekuttiv tal-Awtorità u mbagħad il-Kap Eżekuttiv jara dak l-ilment u jiddeċiedi x'għandu jkun il-pass li jmiss.

Jekk il-Kap Eżekuttiv iħoss li dak l-ilment għandu jasal għand il-Bord tal-Awtorità, allura jmur għand il-Bord tal-Awtorità u mbagħad id-deċiżjoni finali tkun tal-istess Bord.

Nerġa' ngħid però li l-ilmenti dwar l-aċċessibbiltà jew in-nuqqas tagħha għandhom jaslu bil-miktub għand il-Kap eżekuttiv tal-Awtorità tax-Xandir.

IĊ-CHAIRPEROSN: Grazzi.

(Onor. Membri: No) Il-mistoqsija hija klawsola 18.

Klawsola 18 għaddiet nem. con. u ġiet ordnata ssir parti mill-Abbozz ta' Liġi.

Klawsola 19 – Emenda tat-Tielet Skeda tal-Att prinċipali.

IĊ-CHAIRPERSON: Rimarki?

CARMELO ABELA: Sur President, permezz tal-klawsola 19 qegħdin nemendaw it-Tielet Skeda tal-Att dwar ix-Xandir.

Dak li għandna f'din il-klawsola wkoll ġej mid-Direttiva u għal darb'oħra qed immorru għall-minimum harmonisation.

IĊ-CHAIRPERSON: Grazzi.

L-Onor.

KARL GOUDER: Sur President, nixtieq inkun naf x'inhuma l-ispots iżolati.

F'din il-klawsola qed jingħad li spots iżolati jistgħu jsiru f'avvenimenti sportiżi imma ma jistgħux isiru f'affarijiet oħrajn.

Allura spots iżolati x'inhuma eżattament?

IĊ-CHAIRPERSON: Nistieden lil Dr Joanna Spiteri biex tintervjeni.

Il-permess ingħata.

DR JOANNA SPITERI (Kap Eżekuttiv tal-Awtorità tax-Xandir): Spots iżolati huma spots qosra.

KARL GOUDER: Jiġifieri spots ta' 30 sekonda?

DR JOANNA SPITERI: Ġeneralment ikunu inqas.

KARL GOUDER: Jiġifieri huma adverts?

DR JOANNA SPITERI: Iva, huma adverts imma huma adverts qosra ħafna.

Ġeneralment dawn ikunu fi programmi sportivi u jkunu adverts ta' ħames sekondi, pereżempju.

Dan ma jfissirx li huma pprojbiti u ma jistgħux isiru f'ġeneri oħra imma idealment ma jkunux f'ġeneri oħra.

Fil-fatt, għalhekk id-Direttiva qed tagħżel dawk iż-żewġ istanzi partikolari, fosthom it-trasmissjonijiet ta' avvenimenti sportivi għax ħafna drabi hemmhekk ikunu dawn l-ispots iżolati.

KARL GOUDER: Grazzi.

Qed nifhem sew li f'din il-klawsola qed jingħad li waqt it-trasmissjoni ta' films l-advert breaks jistgħu jsir biss wara kull nofs siegħa?

DR JOANNA SPITERI: Iva, l-istess waqt l-aħbarijiet u l-programmi tat-tfal.

KARL GOUDER: Fl-aħbarijiet diġà ssir, jiġifieri li qed nagħmlu huwa li nżiduha għall-films.

DR JOANNA SPITERI: Anke għall-films u x-xogħlijiet ċinematografiċi diġà ssir.

Dak li qed jingħad f'din il-klawsola kollu qiegħed fl-Att preżenti.

KARL GOUDER: Mela aħna qed ngħidu li fit-trasmissjonijiet ta' films, programmi tat-tfal u fl-aħbarijiet trid tgħaddi 30 minuta sakemm tagħmel advert break.

DR JOANNA SPITERI: Hekk hu.

IĊ-CHAIRPEROSN: Grazzi.

(Onor. Membri: No) Il-mistoqsija hija klawsola 19.

Klawosla 19 għaddiet nem. con. u ġiet ordnata ssir parti mill-Abbozz ta' Liġi.

Klawsola 20 – Sostituzzjoni tal-Ħames Skeda tal-Att prinċipali.

IĊ-CHAIRPERSON: Rimarki?

CARMELO ABELA: Sur President, permezz tal-klawosla 20 se nkunu qegħdin nissostitwixxu b'mod sħiħ il-Ħames Skeda tal-Att dwar ix-Xandir.

Bażikament din l-Iskeda tittratta l-offiżi li jaqgħu fil-ġuriżdizzjoni tal-Awtorità tax-Xandir.

Irrid nagħmilha ċara però li għalkemm qegħdin nissostitwixxuha, fil-maġġornaza tagħha l-Ħames Skeda baqgħet l-istess.

Dan ifisser li anke l-penali msemmija fit-Tieni Kolonna u fit-Tielet Kolonna baqgħu l-istess, jiġifieri la kien hemm ċaqliq 'il fuq u lanqas 'l isfel fil-penali.

Li qed nagħmlu huwa li qed inżidu ċerti artikoli li huma frott dan l-Abbozz ta' Liġi li għandna quddiemna.

Il-fatt li qed indaħħlu xi artikoli ġodda, li huma riżultat tad-Direttiva, – l-istess kien ġara fil-passat u għalhekk għandna l-Ħames Skeda – u li għandhom penali marbuta magħhom kien jirrikjedi li ndaħħluhom ukoll f'din l-Iskeda.

Il-penali għall-artikoli l-ġodda ġew deċiżi fuq l-artikoli li huma viċin tagħhom.

Ħalli nagħti eżempju; jekk il-penali marbuta mal-artikolu 16F huma ta' €1,160 fit-Tieni Kolonna u ta' €930 fit-Tielet Kolonna, jekk daħal artikolu ġdid li huwa viċin ta' dak l-artikolu l-Awtorità żammet il-penali viċin tal-penali tal-artikolu 16F.

IĊ-CHAIRPERSON: Grazzi.

L-Onor.

KARL GOUDER: Il-penali naqsu kollha hux hekk?

CARMELO ABELA: Le, il-penali baqgħu l-istess.

Il-Ħames Skeda hija maqsuma fi tliet kolonni; fl-Ewwel Kolonna hemm in-numru tal-artikolu, fit-Tieni Kolonna hemm il-penali f'każ li xi ħadd jikkontesta l-akkuża tal-Awtorità u jitlef, u fit-Tielet kolonna hemm il-penali li akkużat jeħel meta ma jikkontestax.

Il-penali fit-Tielet Kolonna huma inqas mit-Tieni Kolonna u allura qisu dak li jkun ikollu discount jekk ma jikkontestax!

Dik hija d-differenza.

IĊ-CHAIRPERSON: Grazzi.

L-Onor.

JEAN CLAUDE MICALLEF: Minħabba li emendajna xi klawsoli f'dan il-Kumitat, partikolarment il-klawsola 10 li għandha x'taqsam mat-tqegħid tal-prodott, u kellna wkoll diskussjoni dwar il-pop ups, xtaqt inkun naf jekk il-penali fit-Tieni Kolonna u fit-Tielet Kolonna hux se jkunu relevanti għalilhom.

IĊ-CHAIRPERSON: Il-Ministru.

CARMELO ABELA: Kif għedt, il-Ħames Skeda qed tiġi sostitwita kollha mhux għax kien hemm xi tibdil drastiku imma għax hemm artikoli li minħabba li qegħdin nilleġiżlaw fuqhom u daħlu konċetti ġodda frott id-Direttiva, dawk l-istess artikoli bilfors kellhom jidħlu f'din l-Iskeda biex f'każ li jkun hemm infringement tagħhom, ikun hemm il-penali għalihom.

Mela f'każ li xi ħadd jikser l-artikolu relevanti, mhux biss l-artikolu dwar il-pop ups imma anke fuq affarijiet oħrajn, ovvjament hawn il-penali hawnhekk.

JEAN CLAUDE MICALLEF: Jiġifieri se jibqgħu relevanti kif inhuma?

IĊ-CHAIRPEROSN: Grazzi.

(Onor. Membri: No) Il-mistoqsija hija klawsola 20.

Klawsola 20 għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 4 (Posposta fil-Laqgħa Nru 28)

IĊ-CHAIRPERSON: Rimarki?

CARMELO ABELA: Sur President, għall-klawsola 4 jien kont ippreżentajt emenda li kienet għaddiet nem. con. f'dan il-Kumitat però konna qbilna li ma nivvotawx fuq il-klawsola sħiħa kif emendata.

Għamilna dan għaliex fil-klawsola 4 hemm id-definizzjonijiet u allura ddeċidejna li nħalluha miftuħa biex fil-każ li jkollna bżonn li nemendaw jew indaħħlu xi definizzjonijiet, inkunu nistgħu nagħmlu dan.

Issa li bl-eċċezzjoni tal-klawsola 8 lestejna l-Abbozz ta' Liġi kollu, mhux qed nara l-bżonn li jew inbidlu jew inżidu jew innaqqsu xi definizzjoni, però dik hija l-opinjoni tiegħi u ma nafx il-kollegi humiex tal-istess opinjoni.

IĊ-CHAIRPERSON: Grazzi.

L-Onor.

THERESE COMODINI CACHIA: Sur President, jidhirli li għal kull definizzjoni li kellna xi diffikultà biha għamilna l-emenda meħtieġa però ma nafx jekk ir-rappreżentanti tal-Awtorità tax-Xandir ħadux xi notamenti u forsi jridu jbiddlu xi ħaġa min-naħa tagħhom peress li għamilna emendi għal xi klawsoli oħra.

IĊ-CHAIRPERSON: Dr Spiteri.

DR JOANNA SPITERI: Le, m'għandniex tibdiliet min-naħa tagħna.

THERESE COMODINI CACHIA: Mela nistgħu nipproċedu.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 4 kif emendata.

Klawsola 4, kif emendata, għaddiet nem. con. u ġiet ordnata ssir parti mill-Abbozz ta' Liġi.

KLAWSOLA 8 (Posposta fil-Laqgħa Nru 28)

IĊ-CHAIRPERSON: Fil-Laqgħa Nru 28, li saret fis-27 ta' Lulju, il-Kumitat kien qabel li l-klawsola 8 tiġi diskussa fi stadju ulterjuri.

Għaldaqstant insejjaħ il-Ministru biex jagħmel ir-rimarki tiegħu dwar din il-klawsola ħalli tkun tista' ssir id-diskussjoni neċessarja.

CARMELO ABELA: Sur President, permezz tal-klawsola 8 se nkunu qegħdin nissostitwixxu l-artikolu 16K tal-Att dwar ix-Xandir.

F'dan l-artikolu nsibu d-dispożizzjonijiet li japplikaw għal komunikazzjonijiet kummerċjali awdjoviżivi.

Hawnhekk ukoll qegħdin immorru għall-minimum harmonisation u l-artikolu korrispondenti għal dan fid-Direttiva huwa l-artikolu 9.

Jekk niftakar tajjeb l-ewwel darba li ltqajna bħala Kumitat biex nikkonsidraw dan l-Abbozz ta' Liġi konna tlabna lill-Awtorità tax-Xandir jekk tistax toħroġ linji gwida.

Meta staqsejt x'fadlilna pendenti qabel ma ġejt għal-laqgħa tal-lum ġejt informat – u nitlob il-konferma tal-Awtorità dwar dan – li fit-tieni laqgħa li kellna, ċjoè l-laqgħa preċedenti għal dik tal-lum, saru xi emendi u allura l-Awtorità qed tistenna l-eżitu konklussiv ta' dan il-Kumitat biex imbagħad, abbażi ta' dak li l-Kumitat ikun iddeċieda u approva, l-Awtorità tkun tista' tipproċedi għal-linji gwida li konna tlabniehom fl-ewwel laqgħa li kellna bħala Kumitat.

Dik hija l-pożizzjoni bħalissa però ovvjament il-Membri huma ħielsa li jagħtu l-kummenti tagħhom.

IĊ-CHAIRPERSON: Grazzi.

L-Onor.

THERESE COMODINI CACHIA: Sur President, fuq din il-klawsola konna diġà għamilna l-kummenti tagħna u kien hemm ukoll xi kummenti li kienu bbażati fuq mistoqsijiet, kummenti u anke xi talbiet li kienu għamlu l-media houses infushom.

Għalhekk, konna kkonkludejna li jkun tajjeb kieku jkollhom il-linji gwida f'idejhom.

As such dan l-Abbozz ta' Liġi huwa minimum transposition tad-Direttiva u allura għandna l-obbligu li ngħadduh però jidhirli li kif qal il-Ministru, konna pposponejnieha din il-klawsola biex naraw x'inhuma l-linji gwida.

Nifhem il-pożizzjoni tal-Awtorità tax-Xandir li m'għandhiex il-linji gwida lesti, allura ma nafx jekk għandniex nipproċedu billi naqblu li dan huwa l-Abbozz ta' Liġi u l-Awtorità mbagħad tħejji l-linji giwda.

Madanakollu l-Awtorità għandha tgħidilna kemm għandha bżonn żmien biex tagħmilhom il-linji gwida għax għandna deadline għal meta jrid jgħaddi dan l-Abbozz ta' Liġi.

IĊ-CHAIRPEROSN: Il-Ministru.

CARMELO ABELA: Fil-fatt, id-deadline kien l-20 ta' Settembru.

Aħna nifhmu li l-Parlament jibda l-ewwel sessjoni tiegħu nhar it-Tnejn, 5 ta' Ottubru, però x-xogħol tal-Kumitat baqa' għaddej u jien dejjem għedt ċar u tond li m'hemmx għaġla biex nimplimentawha din id-Direttiva ħlief id-deadline li ġej min-naħa tal-Unjoni Ewropea.

Madanakollu jkolli nistqarr li ninsabu f'fażi tajba bħala pajjiż.

Tajjeb ngħid ukoll li kif probabbilment jiġri f'każijiet oħrajn, il-Kummissarju Ewropew responsabbli minn dan il-qasam kiteb lill-istati membri kollha biex jara f'liema proċess waslu minħabba d-deadline tal-20 ta' Settembru.

Aħna rrispondejna li l-proċess parlamentari għaddej u li ninsabu fl-istadju ta' Kumitat biex nikkonsidraw fid-dettall l-Abbozz ta' Liġi.

Dik hija r-risposta li aħna tajna lill-Kummissjoni għax dak huwa fejn waslu l-affarijiet.

Allura hawnhekk ikolli bżonn li l-Awtorità tindikalna ftit kemm għandha bżonn żmien.

M'għandi l-ebda oġġezzjoni għal dak li semmiet l-Onor.

Jidher li l-Abbozz ta' Liġi lestejnieh u jidher li hemm qbil unanimu dwar kull klawsola, għajr għal klawsola waħda imma l-bqija m'għandniex diffikultajiet.

Issa m'hemmx żmien partikolari għal meta jgħaddi t-Tielet Qari għaliex hemm xogħol intern li jrid isir bejn il-Parlament u n-nies li ħadmu fuq dan l-Abbozz ta' Liġi biex jaraw li l-Abbozz ta' Liġi, inkluż l-emendi li għaddejna, ikun korrett qabel naslu għat-Tielet Qari u allura f'dan il-perjodu l-Awtorità tajjeb li taħdem ftit fuq il-linji gwida.

Ma nafx x'inhu ż-żmien li għandha bżonn l-Awtorità biex tagħmel dan, imma forsi tista' tagħtina daqsxejn indikazzjoni, anke jekk il-linji gwida forsi ma jkunux konklussivi, imma almenu jkollna idea tal-linji gwida x'se jkunu jew kif l-Awtorità se tkun qed tinterpreta ċerti affarijiet aktar milli biss linji gwida għax ovvjament kulħadd irid jimxi mal-liġi imma mbagħad hemm l-interpretazzjoni li l-Awtorità se tkun qed tagħti tal-liġi.

Għalhekk, forsi jindikawlna ftit kemm ikollhom bżonn żmien biex ikollna xi forma ta' abbozz ta' linji gwida.

IĊ-CHAIRPERSON: Grazzi.

L-Onor.

THERESE COMODINI CACHIA: Aħna konna tlabna l-linji gwida biex nagħtu aktar ċertezza lill-istakeholders billi jkunu jafu x'inhuma r-regolamenti li issa jridu joqogħdu magħhom, kif se jiġu interpretati, u kif se jiġu applikati.

Jidhirli li l-Awtorità kienet qalet li se jkun hemm transition period però inutli tagħtihom transition period jekk f'dak it-transition period ma jkunux jafu x'inhuma l-linji gwida.

IĊ-CHAIRPERSON: Grazzi.

Forsi r-rappreżentanti tal-Awtorità jistgħu jindikawlna kemm għandhom bżonn żmien, jekk hux xahar, xahrejn, tliet xhur eċċ.

DR JOANNA SPITERI: Sur President, qabelxjen nixtieq niċċara ftit il-fatt li fl-ewwel laqgħa ta' dan il-Kumitat bħala Awtorità konna għedna li se nkunu qed nagħmlu linji gwida u anke information sessions għall-istakeholders.

Bil-mod kif ipproċeda l-Kumitat, partikolarment fit-tieni laqgħa, rajna li dan ma stajniex nagħmluh mill-bidu nett għax l-affarijiet kienu qegħdin jinbidlu.

Fil-fatt, fit-tieni laqgħa tal-Kumtiat kienu nbidlu xi affarijiet u allura rajna li ma stajniex nagħmlu information sessions mill-bidu nett, kif konna qegħdin nippjanaw, peress li dan l-Abbozz ta' Liġi kien għadu ma ġiex iffinalizzat.

Issa ladarba jkun iffinalizzat, qed nifhem li jkun hemm dan il-perjodu sakemm isir it-Tielet Qari u aħna, bħala Awtorità, jkollna idea aktar ċara ta' kif …

THERESE COMODINI CACHIA: Mhux qed ninftiehmu.

Jien ma nistax niffinalizza jekk m'għandix abbozz ta' linji gwida.

Aħna qed nitolbu l-linji gwida biex l-istakeholders ikollhom ċertu ċertezza u allura jekk se niffinalizza, at some point se jkolli nivvota, inkluż fl-istadju tat-Tielet Qari.

IĊ-CHAIRPERSON: Il-linji gwida huma fil-kompitu ta' dan il-Kumitat li jiddiskutihom bħala parti mill-Abbozz ta' Liġi jew le?

THERESE COMODINI CACHIA: Sur President, hawnhekk iffaċċjajna ruħna b'sitwazzjoni fejn …

JEAN CLAUDE MICALLEF: Sur President, ejja nagħtuha ċans tispiċċa lil Dr Spiteri.

DR JOANNA SPITERI: Bil-mod kif żvolġiet it-tieni laqgħa wieħed jifhem li aħna ma nistgħux nagħmlu linji gwida fuq product placement f'magazine programmes, pereżempju, għax imbagħad dawn sparixxew mill-Abbozz ta' Liġi.

Għaldaqstant aħna rajna li ma stajniex dawn il-linji gwida fuq xi ħaġa li kienet għadha fluwida.

Issa għandna idea aktar ċara, jiġifieri minn issa 'l hemm jidher li għandna stampa aktar ċara ta' kif nistgħu nagħmlu l-linji gwida.

Tajjeb ngħidilkom li għal kull query li qed ikollna mill-istakeholders li hemm bħalissa, anke dwar l-iskedi l-ġodda, dejjem qed nipprovaw nibnu fuq dan l-Abbozz ta' Liġi u mhux fuq l-Att preżenti.

Pereżempju fir-rigward tad-deċiżjoni fuq il-quantitative rules diġà qed ngħidulhom x'se tkun il-way ahead skont dan l-Abbozz ta' Liġi.

Ovvjament ma nistgħux ngħidulhom li minn għada għax dan id-dokument irid jiġi ffinalizzat, imma meta jiġu għandna queries diġà qegħdin nagħtuhom linja gwida skont dan id-dokument.

Pereżempju jistaqsuna ħafna dwar il-product placement f'magazine programmes imma ma nistgħux ngħidulhom li dak li hawn miktub hawnhekk huwa fatt; fil-fatt fit-tieni laqgħa nbidel kompletament il-provvediment dwar il-product placement f'magazine programmes.

Punt ieħor li rrid nagħmel jittratta l-grace period.

Dan ovvjament għadu hemmhekk u jiddependi minn meta dan l-Abbozz ta' Liġi jidħol fis-seħħ.

Fl-ewwel laqgħa konna għedna sitt u allura dawk is-sitt xhur issa mxew.

Rigward il-linji gwida però you have to bear with us għax dan l-Abbozz ta' Liġi żgur li se jkun qed jinqasam f'diversi biċċiet bħal, pereżempju, ir-reklamar, l-on-demand, l-aċċessibbiltà u l-video-sharing platforms, fost l-oħrajn.

Dawk diġà huma erba' kategoriji minħabba li hemm pjattaformi differenti u żiedna oħrajn ġodda.

Għaldaqstant dawn żgur mhux se jkun qed jieħdu ġimgħat biss, jiġifieri hawnhekk qed nitkellmu fuq xhur.

Madanakollu jekk ikun hemm queries as we go along, se nkunu qegħdin noħorġu ċirkolari, bħalma ħriġna fil-passat, u dawn ikunu linji gwida fihom infushom.

IĊ-CHAIRPERSON: Grazzi.

L-Onor.

JEAN CLAUDE MICALLEF: Sur President, nifhem il-bżonn tal-proċess u naħseb li kull wieħed u waħda minna fuq din il-Mejda jirrikonoxxi dan, però fl-istess ħin għandna nqisu l-fatt li hemm diversi media houses li qegħdin jistennewna biex ma nibqgħux nittitubaw.

Kemm stajna rajna li nirfinaw u bil-parteċipazzjoni ta' kulħadd wasalna għal dan il-qbil.

Li jkun hemm linji gwida huwa imperattiv, però ma naħsibx li għandna nħallu l-linji gwida li se jkunu qegħdin jiġu fformolati jżommuna milli ngħaddu minn dan l-istadju.

Għaldaqstant naħseb li għandna nikkonkludu din il-klawsola u b'hekk, inkunu kkonkludejna dan l-istadju u nkunu nistgħu mmorru għat-Tielet Qari.

U bejn dan l-istadju u l-istadju tat-Tielet Qari l-Awtorità tkun tista' tippreżenta linji gwida aktar ċari.

Jekk xejn, wieħed ma jibqax jagħti informazzjoni fl-ajru, jew ta' x'jista' jkun, imma jagħti informazzjoni fuq il-fatti.

Dan jiddependi minna li nkunu qegħdin nivvotaw għal dan l-Abbozz ta' Liġi.

IĊ-CHAIRPERSON: Grazzi.

L-Onor.

KARL GOUDER: Sur President, wasalna s'hawn u naħseb li qegħdin naqblu kważi fuq kollox, però l-linji gwida jistgħu jagħmlu differenza fuq l-eżitu finali.

Għandna kollox magħluq ħlief għal din il-klawsola u jkun aħjar li naraw il-linji gwida l-ewwel, aktar milli għalina għall-istakeholders.

Kulma għandna klawsola waħda u mbagħad kif naraw il-linji gwida, ngħadduha din il-klawsola u nistgħu nibqgħu telgħin għat-Tielet Qari.

Bħala Oppożizzjoni nippreferu naraw il-linji gwida għax jekk hemm xi affarijiet li nkunu rridu nbiddluhom għal din il-klawsola partikolari, inkunu nistgħu jekk se nħallulha miftuħa.

IĊ-CHAIRPERSON: Kull darba li jinbidlu l-linji gwida jrid jiltaqa' l-Kumitat u jiddiskutihom?

IĊ-CHAIRPERSON: Huwa r-rwol tal-Awtorità li tagħmel il-linji gwida imma huwa r-rwol tagħna, bħala Kumitat, li niċċekkjaw dawk il-linji gwida?

Jekk se nintrabtu li niċċekkjaw il-linji gwida, kull darba li dawn jinbidlu jridu jitilgħu quddiemna?

Qed nistaqsi biex niddefinixxu x-xogħol tagħna x'inhu u niddistingwuh mix-xogħol tal-Awtorità.

CARMELO ABELA: Sur President, naħseb qed ngħidu l-istess ħaġa u forsi m'aħniex qed ninftiehmu sew.

Aħna għandna l-klawsola 8 biss miftuħa u din hija marbuta mal-artikolu 16K tal-Att dwar ix-Xandir.

Issa jekk naraw it-temi li fih dan l-artikolu nsibu li dawn mhumiex temi ġodda u li matul is-snin l-Awtorità diġà tat il-ġudizzju tagħha u linji gwida dwarhom.

Jiġifieri hawnhekk mhux qegħdin nitkellmu fuq xi ħaġa li hija ġdida u speċjalment min qiegħed fil-mestier jaf li jekk qed nitkellmu fuq ir-reklamar tal-alkoħol, pereżempju, diġà hemm linji gwida dwar xħin jista' jsir reklamar ta' ċertu mod.

Jiġiferi ħafna mit-temi li jinsabu fil-klawsola 8 matul is-snin diġà ġew trattati mill-istess Awtorità.

Is-suġġeriment tiegħi huwa li jekk m'hemmx emendi għall-klawsola 8, nivvotaw fuqha u allura x-xogħol tal-Kumitat ikun lest.

Se nagħmilha on record però li ma mmurx għat-Tielet Qari qabel ma nitkellmu informalment mal-Oppożizzjoni u wara li nkunu tkellimna mal-Awtorità biex naraw jekk hemmx il-ħtieġa ta' xi ħaġa addizzjonali ma' dak li diġà hawn f'dan l-Abbozz ta' Liġi in vista tal-linji gwida li se jsiru.

Jekk ikun hemm il-ħtieġa li nemendaw xi ħaġa f'dan l-Abbozz ta' Liġi, bil-permess tal-Kamra nkunu nistgħu nagħmlu recommittal u nerġgħu niġu f'dan il-Kumitat.

Mela jien qed nintrabat li ma mmurx għat-Tielet Qari ħalli jekk naraw li hemm bżonn li nbidlu xi ħaġa fl-Abbozz ta' Liġi, bil-permess tal-Kamra nagħmlu recommittal u nbidlu fejn wieħed jindika.

THERESE COMODINI CACHIA: Naqbel għax dak jippermetti li meta naslu għall-aħħar vot ikun hemm ċerta ċertezza, anke fost l-istakeholders.

Il-Kummissjoni Ewropea diġà ħarġet xi linji gwida u allura wieħed jista' jfittex hemmhekk u l-queries li qed ikollha l-Awtorità tax-Xandir naħseb li tista' tiġborhom fil-linji gwida wkoll però l-importanti huwa li ladarba qegħdin nagħmlu dawn it-tibdiliet, veru li dawn qed isiru minħabba d-Direttiva tal-Unjoni Ewropea imma almenu ma nerġgħux niġu ffaċċjati bis-sitwazzjoni li ġejna ffaċċjati biha fil-bidu meta ftaħna din id-diskussjoni.

IĊ-CHAIRPERSON: Grazzi.

L-Onor.

CLAUDETTE BUTTIGIEG: Sur President, naħseb li b'dan se nkunu qed nibagħtu messaġġ hemm barra li għandna fiduċja fl-Awtorità tax-Xandir u fil-linji gwida li se tkun qed tagħmel.

Hemm ċertu responsabbiltà però minn dak li għadhom kemm qalu issa, u l-fatt li diġà qegħdin jagħtu parir u qegħdin jiggwidaw jindika li issa hija kwestjoni ta' li jifformalizzaw il-pariri li qegħdin jagħtu.

Jiġifieri qegħdin hemm.

Ovvjament imbagħad it-Tielet Qari jagħlaq kompletament il-liġi u allura naħseb li l-proposta tal-Ministru hija tajba.

IĊ-CHAIRPERSON: Grazzi.

L-Onor.

JEAN CLAUDE MICALLEF: Sur President, aħna rridu nifhmu l-istakeholders kollha u l-maġġoranza tagħhom qed jgħidu li din il-liġi hemm bżonn li tidħol fis-seħħ kemm jista' jkun malajr.

Apparti minn hekk, jien mhux biss għandi fiduċja fl-Awtorità tax-Xandir imma tant għandi fiduċja fiha li komdu biżżejjed biex nivvota fuq din il-liġi biex tgħaddi għall-istadju li jmiss u fil-perjodu transitorju l-Awtorità li għandi fiduċja fiha tilħaq tlesti l-linji gwida.

L-ewwel nett hekk ma nkunux qed nitilfu l-ħin u t-tieni, hemm ħin biżżejjed biex wieħed jifformola tajjeb dawn il-linji gwida, anke mis-sitwazzjonijiet li qegħdin niffaċċjaw f'dan il-perjodu.

Ilkoll nafu li minn din il-ġimgħa bdiet skeda televiżiva ġdida u allura ejja naraw li ma noħolqux anomaliji u jkollna sitwazzjoni fejn wieħed jitressaq għall-penali issa u sakemm tidħol fis-seħħ din il-liġi jinbidlu.

Wieħed mhux biss irid iqis dak li qed titlob minna l-Unjoni Ewropea, li kif spjega l-Ministru, kieku din il-liġi setgħet daħlet ilbieraħ kien ikun aħjar, imma anke sitwazzjonijiet oħrajn li l-Awtorità se tkun qed tiffaċċja kif se jiffaċċja s-suq lokali.

Nappella lill-Oppożizzjoni biex nimxu b'dak il-mod u mbagħad immorru għat-Tielet Qari meta jkun hemm il-linji gwida.

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 8.

Klawsola 8 għaddiet nem. con. u ġiet ordnata ssir parti mill-Abbozz ta' Liġi.

Klawsola 1 u t-Titolu għaddew nem. con. u ġew ordnati jsiru parti mill-Abbozz ta' Liġi.

IĊ-CHAIRPERSON: Il-Ministru.

CARMELO ABELA: Sur President, nipproponi li l-Kumitat jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

IĊ-CHAIRPERSON: Hawn qbil?

Fuq mozzjoni tal-Ministru fi ħdan l-Uffiċċju tal-Prim Ministru l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att sabiex jemenda l-Att dwar ix-Xandir, Kap. 350" għadda mill-Kumitat b'emendi.

IĊ-CHAIRPERSON: Il-Ministru.

CARMELO ABELA: Sur Presdient, nixtieq nirringrazzja l-kollegi kollha u lill-Awtorità tax-Xandir tax-xogħol tagħhom kif ukoll lil dawk ħadmu fuq dan l-Abbozz ta' Liġi.

Il-ftehim li rreġistrajna hawnhekk jien kommess li nimxi miegħu.

Grazzi.

IĊ-CHAIRPERSON: Mela l-ftehim hu li l-Ministru jkollu l-feedback mill-Awtorità tax-Xandir, jagħmel id-diskussjonijiet mal-Oppożizjzoni, imbagħad immorru għat-Tielet Qari.

Nirringrazzjakom.

Fis-2.49 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża u l-Kumitat aġġorna.

Proceedings, agenda, minutes and transcripts of the parliamentary committees kuna


KUMITAT PERMANENTI GĦALL-KONSIDERAZZJONI TA' ABBOZZI TA' LIĠI AĠĠUNT

LAQGĦA NRU 30

L-Erbgħa, 30 ta' Settembru 2020.

Il-Kumitat Permanenti għall-Konsiderazzjoni ta' Abbozzi ta' Liġi Aġġunt iltaqa' fil-Parlament fis-2.09 p.m.

L-Onor.

PREŻENTI

L-Onor.

Il-President tal-Kumitat qal it-talba.

Il-Minuti tal-Laqgħa Nru 29 li saret fil-5 ta' Awwissu 2020 ġew ikkonfermati.

ABBOZZ TA' LIĠI LI JEMENDA L-ATT DWAR IX-XANDIR – ABBOZZ NRU 145 – KONT.

Skont riżoluzzjoni fis-Seduta Nru 361 tat-Tnejn, 20 ta' Lulju 2020, il-Kumitat iltaqa' biex ikompli jikkonsidra dan l-Abbozz ta' Liġi.

Bil-permess tal-Kumitat Dr Joanna Spiteri (Kap Eżekuttiv tal-Awtorità tax-Xandir) ġiet mistiedna biex tintervjeni.

KLAWSOLA 14 (Posposta fil-Laqgħa Nru 29)

KLAWSOLA 14 għaddiet nem. con. u kienet ordnata ssir parti mill-Abbozz ta' Liġi.

KLAWSOLI 15, 16, 17, 18, 19 u 20 għaddew nem. con. u kienu ordnati jsiru parti mill-Abbozz ta' Liġi.

KLAWSOLA 4 (Posposta fil-Laqgħa Nru 28)

KLAWSOLA 4, kif emendata, għaddiet nem. con. u kienet ordnata ssir parti mill-Abbozz ta' Liġi.

Il-Ministru fi ħdan l-Uffiċċju tal-Prim Ministru, l-Onor.

Carmelo Abela, talab li jiġi rreġistrat il-punt li t-Tielet Qari ta' dan l-Abbozz ta' Liġi għandu jsir wara li l-Awtorità tax-Xandir toħroġ il-linji gwida b'rabta mat-tħaddim ta' dan l-Abbozz ta' Liġi.

Dan sabiex jekk ikun meħtieġ li jsir xi tibdil addizzjonali għal dan l-istess Abbozz ta' Liġi, ikun jista' jsir recommittal u jiġu emendati l-klawsoli neċessarji.

KLAWSOLA 8 għaddiet nem. con. u kienet ordnata ssir parti mill-Abbozz ta' Liġi.

KLAWSOLI 1 u T-TITOLU għaddew nem. con. u kienu ordnati jsiru parti mill-Abbozz ta' Liġi.

Fuq mozzjoni tal-Ministru fi ħdan l-Uffiċċju tal-Prim Ministru l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att sabiex jemenda l-Att dwar ix-Xandir, Kap. 350" għadda mill-Kumitat b'emendi.

Fis-2.49 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża u l-Kumitat aġġorna.

SKRIVANA TAL-KUMITAT

CHAIRMAN TAL-KUMITAT


KUMITATI TALKAMRA TADDEPUTATI

KUMITAT PERMANENTI DWAR IXXOGĦOL TALKAMRA

AVVIŻ

Laqgħa Nru 30

It-Tnejn, 5 ta' Ottubru 2020 fit-3.00 p.m.

LIspeaker tal-Kamra tad-Deputati u President talKumitat Permanenti dwar ixXogħol talKamra, javża li lKumitat se jiltaqa' nhar it-Tnejn, 5 ta' Ottubru 2020 fit-3.00 p.m. filKamra talKumitati filParlament, ilBelt Valletta, b'din laġenda:

Xogħol tal-Kamra; u

Affarijiet oħra

1 ta' Ottubru 2020 SKRIVAN TALKAMRA

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IX-XOGĦOL TAL-KAMRA

(Rapport Uffiċjali u Rivedut)

Laqgħa Nru 30

It-Tnejn, 5 ta' Ottubru 2020

Stampat fl-Uffiċċju tal-Iskrivan

Prezz €2.50

Laqgħa Nru 30

It-Tnejn, 5 ta' Ottubru 2020

Il-Kumitat iltaqa' fil-Parlament, il-Belt Valletta, fit-3.11 p.m.

IlMinuti talLaqgħa Nru 29, li saret fis6 ta' Lulju 2020, ġew ikkonfermati.

MIŻURI KONTRA L-FIRXA TAL-COVID-19 FIL-PARLAMENT

L-ISPEAKER (Onor. Anġlu Farrugia): Qabel ma ngħaddi għax-xogħol tal-Kamra, nixtieq nagħmel osservazzjoni dwar il-miżuri li qed jittieħdu sabiex tiġi kkontrollata l-imxija tal-COVID-19 fil-binja tal-Parlament.

Għaldaqstant, nixtieq nirrapporta li aħna qegħdin il-ħin kollu f'kuntatt mal-Awtoritajiet tas-Saħħa.

Kif ilkoll tafu, din il-pandemija għadha magħna sew.

Il-Parlament se jerġa' jibda jiffunzjona b'mod regolari mil-lum wara l-waqfa tas-sajf, u għalhekk nixtieq infakkar lill-Whips, biex imbagħad min-naħa tagħhom jgħaddu l-messaġġ lill-Membri kollha, dwar il-miżuri li diġà ġew introdotti u li se jibqgħu in vigore f'din il-binja.

Fil-binja tal-Parlament insibu s-sanitizers li qegħdin f'diversi punti fil-binja, u nappella sabiex dawn jintużaw regolarment.

Fil-binja qed isir ukoll tindif aktar regolari fil-common areas.

Dwar l-impjegati tal-Parlament għandna l-estensjoni tat-teleworking, u din hija xi ħaġa li qed nieħu ħsiebha jien.

Dejjem huwa opportun fiċ-ċirkostanzi li jiġu mħarsa dawn l-osservazzjonijiet.

Pereżempju, qegħdin nieħdu passi b'mod regolari sabiex jiġi limitat id-dħul ta' barranin fl-iStrangers' Gallery, però qegħdin nagħtu permess lill-membri tal-Press sabiex ikunu jistgħu jidħlu.

Din hija xi ħaġa li diġà konna tkellimna dwarha.

Għal-laqgħat tal-kumitati, qegħdin ngħidu li għandhom jattendu biss dawk il-persuni li jkunu ġew mistiedna.

U peress li, mill-aħħar darba li tkellimna sal-lum, l-affarijiet kif inhuma jidhru li mhux se jillaxkaw f'dak li għandu x'jaqsam mal-pandemija, qiegħed nifhem li dawn se jibqgħu jiġu osservati.

Mela, kif għedt, għall-kumitati jattendu biss dawk ix-xhieda li se jidhru quddiem il-kumitat jew dawk il-barranin li jiġu mistiedna mill-kumitat.

Ovvjament, dawk li ma jkunux jistgħu jattendu fiżikament għal-laqgħat, fosthom nies vulnerabbli, jistgħu jipparteċipaw b'mod virtwali.

L-ISPEAKER: Qed ngħidu wkoll li m'għandhomx jiġu organizzati attivitajiet fil-binja.

L-Onor.

ROBERT CUTAJAR: Sur President, dwar dak li għadek kif semmejt dwar il-limitazzjoni ta' barranin fl-iStrangers' Gallery, minħabba li għada għandna sitwazzjoni partikolari, forsi wieħed jista' jikkonċedi …

L-ISPEAKER: Irridu nżommu d-distanza soċjali.

ROBERT CUTAJAR: Hawnhekk qiegħed nirreferi għall-familjari tal-Kap tal-Oppożizzjoni waqt l-għoti tal-ġurament tiegħu.

L-ISPEAKER: Jekk taqblu, m'għandhiex tkun problema.

Nagħmlu eċċezzjoni għal għada.

ROBERT CUTAJAR: Ma naħsibx li ġejjin xi folol, imma kull min jidħol fil-binja għandu jilbes il-maskra u jimxi mar-regolamenti stabbiliti.

GLENN BEDINGFIELD: Jien qiegħed nifhem li se tiġi l-familja stretta tiegħu.

Jidher li qegħdin naqblu li din hija eċċezzjoni.

Bħala miżuri oħra qed ngħidu li attivitajiet fil-binja mhux se jsiru.

L-aħħar attività li kellna kien il-Parlament tan-Nanniet li għamilnieha b'mod virtwali.

Għalissa mhux se jkunu aċċettati aktar żjarat minn studenti u mill-pubbliku inġenerali.

U dan qed isir wara konsultazzjoni li saret mas-Supretendent tas-Saħħa.

Dwar l-użu tal-maskri u l-visors fil-binja, f'dawn l-aħħar jiem għamilt studju mal-pajjiżi kollha tal-Ewropa u jidher li meta tinżamm id-distanza, mhijiex obbligatorja li tintlibes il-maskra.

Imma importanti li tinżamm id-distanza ta' metru u nofs.

Pereżempju, fil-Parlament tal-Belġju, fil-Bundestag, fil-Parlament tal-Litwanja, eċċ., jimponu dawn ir-regolamenti.

Imbagħad hemm pajjiżi oħra li ma jimponu xejn.

Meta ma jkunx hemm distanza ta' metru u nofs huwa rrakkomandat li tintlibes il-maskra.

ROBERT CUTAJAR: Fil-Plenarja.

L-ISPEAKER: Hekk hu, fil-Plenarja.

Anke kif qegħdin bħalissa, qegħdin inżommu d-distanza.

Meta wieħed ikun se jitkellem jista' jneħħi l-maskra, filwaqt li jara li tinżamm ċerta distanza minn oħrajn.

Dan dejjem fuq informazzjoni li diġà għandi kopja tagħha hawnhekk u li ġbart ukoll mill-pajjiżi kollha nazzjonali tal-Parlament Ewropew.

L-Onor.

ROBERT CUTAJAR: Sur President, min-naħa tiegħi m'għandi l-ebda oġġezzjoni dwar l-użu tal-maskra; però, nixtieq inqajjem żewġ issues.

Ġustament inti semmejt li min ikun se jitkellem jista' ineħħi l-maskra.

Issa, peress li m'għandniex seats li huma assenjati lilna b'mod permanenti, hemm lok li l-Parlament jara li minn ġurnata għal oħra l-mikrofoni tal-Plenarja jiġu sanitized?

Inti wkoll kont ħadt id-deċiżjoni li tiffumiga l-post.

Qiegħed tikkonsidra li terġa' tiffumigah il-post?

L-ISPEAKER: Il-post diġà ġie ffumigat, u dan jibqa' tajjeb għal ċertu ammont ta' żmien.

Imma, fuq dak li qed tgħid inti, nikkonsidraw din it-talba wkoll.

Aħna hawnhekk deħlin f'post li diġà ġie mnaddaf.

ROBERT CUTAJAR: Imma minn ġurnata għal oħra se jibqa' jsir?

L-ISPEAKER: Issa nieħu nota.

Meta ssir fumigazzjoni għandek għaxart ijiem, u mbagħad isiru testijiet biex tara jekk l-arja baqgħetx kif suppost.

Jiġifieri dak kollu sar b'mod regolari u dejjem imxejna fuq id-direzzjoni tas-Supretendent tas-Saħħa Pubblika, li kontinwament inżommu kuntatt magħha.

Għalhekk, irridu nkomplu bil-miżuri li semmejna aktar qabel, ħlief għal għada fejn qegħdin ngħidu li se jkun hemm in-nies fl-iStrangers' Gallery …

GLENN BEDINGFIELD: Qegħdin ngħidu l-familja stretta.

L-ISPEAKER: Mhux problema ladarba qegħdin naqblu.

ROBERT CUTAJAR: U t-tieni ħaġa: jekk niġu f'sitwazzjoni fejn ikun irid jittieħed vot, nafu li s-Supretendent tas-Saħħa qalet li ma jistax ikun hemm gruppi ta' iktar minn għaxar persuni f'post wieħed; allura din se tgħodd ukoll għall-Parlament?

L-ISPEAKER: Din ma tgħoddx għal meta jkollna xi vot għax qed ngħidu li trid tintlibes il-maskra.

Ilum u għada m'għandniex voti u dwar il-voti nilħqu niftehmu.

Għadu kif ingħaqad magħna l-Onor.

Fearne u nixtieq ninformah dwar l-issue li għadu kif qajjem l-Onor.

Robert Cutajar dwar id-direttiva li ma jistax ikollok gruppi ta' aktar minn għaxar persuni f'post wieħed.

U allura xtaq ikun jaf x'se jiġri meta jkollna vot fil-Plenarja.

Jien qed ngħid li fejn ma tinżammx id-distanza soċjali għandha tintlibes il-maskra.

Qiegħed ngħid sew?

(Interruzzjonijiet)

IS-SUR RAYMOND SCICLUNA (Skrivan tal-Kamra): Dak post pubbliku.

L-ISPEAKER: Dak kollu li kelli xi ngħid dwar il-miżuri sabiex nikkontrollaw il-firxa tal- COVID-19 fil-binja tal-Parlament.

Issa nsejjaħ lid-Deputat Prim Ministru u Ministru għas-Saħħa sabiex, jekk jogħġbu, jinforma lill-Kumitat dwar il-programm tax-xogħol tal-Gvern.

CHRIS FEARNE (Deputat Prim Ministru u Ministru għas-Saħħa): Bħalma tafu intom, matul dan ix-xahar se jkollna l-Baġit u allura ħafna mix-xogħol se jkun relatat proprju miegħu.

U għaldaqstant se nitlob lill-Whip sabiex jagħtina rendikont ta' dawn il-15-il ġurnata xogħol.

GLENN BEDINGFIELD: Qabel dan il-Kumitat iltqajna jien u l-Whip tal-Oppożizzjoni fejn għaddejtlu l-pjan leġiżlattiv tal-Gvern sal-aħħar ta' Diċembru, jiġifieri sa meta jerġa' jieqaf il-Parlament għall-ferjat tal-Milied.

Għal din il-ġimgħa għandna Abbozzi 150, 148 u 160.

Il-ġimgħa d-dieħla għandna wkoll żewġ abbozzi li għadhom mhumiex ippubblikati u li l-Ewwel Qari tagħhom se jitressaq illum.

It-titolu tagħhom għaddejtu lill-Whip tal-Oppożizzjoni u informajtu wkoll li l-ħsieb tal-Gvern hu li fid-19 ta' Ottubru jitressaq il-Baġit.

Imbagħad, fis-26 ta' Ottubru jirrispondi l-Kap tal-Oppożizzjoni, u fis-27 ta' Ottubru jkun hemm il-kontro-replika min-naħa tal-Prim Ministru u jittieħed il-vot, kif dejjem isir.

Imbagħad, mill-għada, 28 ta' Ottubru sas-6 ta' Novembru, jsiru s-seduti relatati mal-ministeri rispettivi.

Se jsiru żewġ seduti kuljum ħlief għal ġurnata waħda u, ċjoè, l-4 ta' Novembru, fejn dakinhar se jkollna tliet seduti.

Qbilna wkoll li l-ħinijiet tas-seduti tad-19, tas-26 u tas-27 ta' Ottubru, kif dejjem isir, il-Parlament, minflok jiltaqa' fl-4.00 p.m. jiltaqa' fis-6.00 p.m. u jkollna l-ħin tal-Mistoqsijiet Parlamentari bħas-soltu.

Dwar il-ħin tal-Mistoqsijiet Parlamentari fis-seduti l-oħrajn, ilħaqna qbil li jkun hemm il-ħin tal-Mistoqsijiet Parlamentari f'seduta darba waħda, però qed nissuġġerixxi li dan ikun filgħodu.

Qiegħed nissuġġerixxi wkoll – u kien hemm qbil dwar dan min-naħa tal-Oppożizzjoni – li l-ħin tal-aġġornament jittieħed filgħodu minflok filgħaxija.

ROBERT CUTAJAR: Nikkonferma dan kollu, imma bqajna li rridu naraw li l-prassi hekk kienet, jiġifieri li jkollna l-ħin tal-Mistoqsijiet Parlamentari f'sessjoni waħda biss ...

GLENN BEDINGFIELD: Iva, ċċekkjajt u l-ħin tal-Mistoqsijiet Parlamentari wieħed, u anke l-aġġornament.

ROBERT CUTAJAR: Dwar l-iskeda nikkonferma li l-kollega tiegħi għaddihomli bil-fomm u napprezza jekk ikolli l-iskeda bil-miktub.

GLENN BEDINGFIELD: Ma tajthielekx billi kienet għadha mhijiex ikkonfermata peress li jista' ikun hemm xi tibdiliet.

CHRIS FEARNE: Jiena miftuħ għal kollox, imma la qed issemmi …

CHRIS FEARNE: Is-soltu l-prassi tkun, safejn niftakar, li jkun hemm il-ħin tal-Mistoqsijiet Parlamentari filgħodu u l-aġġornament ikun filgħaxija.

Imma, jekk tippreferu li l-aġġornament isir filgħodu, nistgħu nagħmlu hekk ukoll.

GLENN BEDINGFIELD: Jien ipproponejt l-aġġornament filgħodu ...

IS-SUR RAYMOND SCICLUNA: Fl-aħħar Baġit ma kellniex aġġornamenti.

GLENN BEDINGFIELD: Minn hemmhekk kienet.

CHRIS FEARNE: Ma tagħmillix differenza.

GLENN BEDINGFIELD: Fl-aħħar Baġit ma kienx hemm aġġornamenti.

L-ISPEAKER: Mela, il-ġurnata tal-Baġit se tkun nhar it-Tnejn, 19 ta' Ottubru, bis-seduta tibda fis-6.00 p.m. Nifhem li sakemm niġu mill-Uffiċċju tal-President is-seduta se tkun sospiża għal ftit minuti minħabba l-proċedura tas-soltu.

CHRIS FEARNE: U tkun miftuħa għall-media bil-feed tingħata mill-PBS.

L-ISPEAKER: Ninforma wkoll lill-Kumitat li, peress li għadu għaddej ir-restawr fil-Palazz tal-Gran Mastru, irridu mmorru l-Palazz ta' San Anton, u allura se jkun hemm ftit aktar ħin sakemm naslu.

Is-seduti li fihom se jitkellmu l-Kap tal-Oppożizzjoni u tal-Prim Ministru se jibdew fis-6.00 p.m.

GLENN BEDINGFIELD: Is-seduta li fiha jitkellem il-Kap tal-Oppożizzjoni se ssir fis-26 ta' Ottubru, u l-għada, 27 ta' Ottubru, jkun hemm is-seduta b'risposta mill-Prim Ministru.

L-ISPEAKER: U qegħdin ngħidu li s-seduti jibdew fis-6.00 p.m.

GLENN BEDINGFIELD: Hekk hu.

Is-seduta tibda fis-6.00 p.m. bil-ħin tal-Mistoqsijiet Parlamentari sas-6.30 p.m., u mbagħad tibda d-diskussjoni li tieħu sat-8.30 p.m.

L-ISPEAKER: Nistaqsi liż-żewġ naħat tal-Kamra dwar kif se jinżammu l-press conferences f'din il-binja: se jinżammu f'din il-binja minħabba l-gruppi parlamentari?

GLENN BEDINGFIELD: Min-naħa tiegħi, għadni m'iniex informat dwar dan.

Però, matul dawn l-aħħar snin, ma kinux qegħdin isiru f'din il-binja min-naħa tal-Gvern.

L-ISPEAKER: Kollox sew.

Dwar l-iStrangers' Gallery se jibqgħu jgħoddu dawk ir-regolamenti tas-saħħa li diġà semmejna.

XOGĦOL IEĦOR

Xandir tad-diskorsi konnessi mal-Budget 2021

L-ISPEAKER: In konnessjoni mas-seduti li għandhom x'jaqsmu mal-Baġit, nixtieq nara jekk hawnx qbil ukoll, bħalma għamilna dejjem fis-snin preċedenti.

Ovvjament, aħna għandna l-istazzjon tat-televiżjoni tal-Parlament; imma dejjem kienet il-prassi li jkun hawn il-PBS.

Jiġifieri naqblu li nimxu fuq l-istess proċedura?

CHRIS FEARNE: Il-PBS jagħti l-feed li mbagħad jistgħu jużawh stazzjonijiet oħrajn.

L-ISPEAKER: Kollox sew.

Fis-sala tal-Parlament, b'żieda mal-cameras tal-Parlament, se jiżdiedu l-cameras tal-PBS għall-ewwel tliet seduti, u l-istess PBS jagħti clean feed lil kull stazzjon televiżiv li juri x-xewqa li jxandar dawn is-seduti.

Il-PBS irid jagħti wkoll clean feed lil kull service provider li jkun jixtieq ixandar dawn is-seduti online.

Isiru wkoll l-arranġamenti neċessarji biex waqt it-trażmissjonijiet imsemmija jkun hemm servizz għall-persuni neqsin mis-smigħ.

Din hija xi ħaġa li joffriha l-PBS.

U fil-bidu tal-ewwel tliet seduti li semmejna aktar qabel, se jitħallew jidħlu għall-ewwel ftit minuti l-fotografi, kif ukoll il-cameramen.

Dawn se jkunu jistgħu joqogħdu kemm fil-parti tal-Kamra li tiġi wara s-Sedja, jiġifieri warajja, kif ukoll fl-area riservata għall-media fit-tieni sular.

Jekk taqblu, nikkomunika mal-PBS – u dan mill-guidelines li għamilna kull sena – sabiex fejn jidħlu reaction shots ikun hemm tqassim ekwu kemm f'dik li hija alternanza kif ukoll fit-tul ta' ħin, u li tali shots li ma jkunux close-ups fuq xi Membru partikolari, iżda jkunu jinkludu Membri oħrajn li jkunu wara dak il-Membru Parlamentari partikolari li jkun qed jitkellem.

Dawn huma l-istess guidelines li għamilna fis-snin preċedenti.

IS-SUR RAYMOND SCICLUNA: Is-soltu nqassmu l-biljetti għall-ewwel tliet seduti bejn iż-żewġ naħat tal-Kamra.

L-ISPEAKER: Din is-sena mhux se jkun hemm tqassim ta' biljetti minħabba r-regoli li għandna fuq l-iStrangers' Gallery.

GLENN BEDINGFIELD: Hekk hu, peress li l-iStrangers' Gallery se tkun magħluqa.

DAVID AGIUS: Din mhijiex l-iskeda uffiċjali, hux hekk?

DAVID AGIUS: Għandek is-seduta tal-Erbgħa, 4 ta' Novembru, trid tinbidel żgur, għax għandek żewġ seduti qegħdin fl-4.00 p.m.

GLENN BEDINGFIELD: Għalhekk m'għaddejthiex għaliex kienet draft.

IS-SUR RAYMOND SCICLUNA: Għalhekk importanti li taslu fi qbil meta se ssir din id-diskussjoni.

L-ISPEAKER: Imma trid tipprepara mozzjoni biex nagħmluha.

IS-SUR RAYMOND SCICLUNA: Il-mozzjoni trid tkun għandna tlett ijiem qabel.

(Interruzzjonijiet) M'intomx taqblu dwar id-dati?

GLENN BEDINGFIELD: Iva, dwar id-dati qegħdin naqblu.

Imma jrid ikolli tal-ministeri differenti.

Jien qed nipproponi filgħodu għar-raġunijiet li diġà semmejt.

DAVID AGIUS: Dwar it-tul tas-seduti irridu nitkellmu għax xi kultant kellna daqsxejn ta' problema peress li f'ċerti okkażjonijiet m'għandniex bżonn daqshekk ħin, waqt li f'oħrajn forsi nkunu rridu nżidu ftit ieħor.

Imma dwar dan imbagħad nitkellmu.

CHRIS FEARNE: Ġieli jkun hemm ministeru li jkun ftit itwal u dak nistgħu niddiskutuh.

DAVID AGIUS: Imbagħad nitkellmu fuq il-ħin u t-tul biss.

CHRIS FEARNE: M'għandniex problema.

GLENN BEDINGFIELD: Fil-każ nagħmlu ftehim ad hoc.

Min ikun imissu jew marbutin bil-mozzjoni?

DAVID AGIUS: Għandek ċerti ministeri fejn ikun hemm kelliem wieħed, u għandek ministeri oħra fejn ikollok sitta jew tmien kelliema.

ROBERT CUTAJAR: Meta ltqajna iktar kmieni llum kien hemm punt dwar jekk fl-Uffiċċju tal-Prim Ministru għadx fadal l-ammont ta' responsabbiltajiet li kien hemm sa sena ilu, u allura jekk il-ħinijiet għandhomx jibqgħu ħames sigħat jew le.

L-ISPEAKER: Din jista' isir abbokkament fuqha.

GLENN BEDINGFIELD: Nistgħu nagħmlu ftehim ad hoc minkejja l-mozzjoni.

IS-SUR RAYMOND SCICLUNA: Il-mozzjoni stess tgħid li bi qbil jista' ikun hemm tibdil …

L-ISPEAKER: Nippreparaw mozzjoni li jrid iressaqha d-Deputat Prim Ministru.

IS-SUR RAYMOND SCICLUNA: Mela l-aġġornamenti fis-seduti ta' filgħodu.

L-ISPEAKER: Nistgħu nkomplu?

Nirringrazzjakom.

Pjani Finanzjarji tas-Servizz Parlamentari għas-Snin 2020 u 2021

L-ISPEAKER: Nixtieq infakkarkom li dan il-Kumitat għad irid jiddiskuti l-Pjan Finanzjarju tas-Servizz Parlamentari għas-sena 2020, sabiex wara l-Kamra tkun tista' tapprova l-Estimi abbażi tal-mozzjoni relattiva.

Inħoss li m'għandniex inħallu iktar żmien jgħaddi, u għalhekk nitlobkom tagħtuni data li fiha jista' jiltaqa' il-Kumitat ħalli nistiednu lill-Ministru għall-Finanzi u s-Servizzi Finanzjarji.

Imbagħad għandna wkoll il-Pjan Finanzjarju tas-Servizz Parlamentari għas-sena 2021.

Jekk taqblu, nistgħu nabbinawhom.

CHRIS FEARNE: Iva, nistgħu nagħmluhom it-tnejn f'salt.

L-ISPEAKER: Sadanittant, araw issibux data u għadduhieli.

CHRIS FEARNE: L-20 u l-21.

IS-SUR RAYMOND SCICLUNA: Jekk se nabbinawhom data waħda jkollna bżonn.

L-ISPEAKER: Kollox sew.

GLENN BEDINGFIELD: Irid ikun il-House Business Committee ...

L-ISPEAKER: Importanti li Gvern u Oppożizzjoni jaqblu fuq data ħalli niddiskutuh.

Sadanittant, nixtieq ninforma lill-Kumitat li, wara proċesss ta' tender, is-Servizz Parlamentari kien qiegħed jikkonkludi kuntratt ta' sena ma' RSM Malta għall-outsourcing ta' ċerti servizzi ta' accounts, primarjament f'dak li għandu x'jaqsam mal-implimentazzjoni ta' sistema ġdida sabiex is-Servizz jaqleb minn sistema li hija cash-based għal waħda bl-accruals.

B'hekk jiġu ppreżentati financial statements professjonali kif ġie rrakkommandat f'rapporti preċedenti mill-Awditur Ġenerali fl-audit tas-Servizz Parlamentari tal-2018.

Għalhekk, bi pjaċir ngħid li dan qiegħed in order u dan l-eżerċizzju se jgħin ukoll sabiex il-pjan finanzjarju jitfassal b'mod iktar professjonali u fuq bażi aktar soda.

Fil-frattemp, diġà bdejna d-diskussjonijiet mal-Ministeru għall-Finanzi u s-Servizzi Finanzjarji, u fil-folder li għaddejtilkom għandkom issibu l-allokazzjoni finanzjarja għas-sena d-dieħla.

Nixtieq niġbdilkom l-attenzjoni dwar l-ingaġġ ta' staff ġdid kemm amministrattiv kif ukoll dak direttament konness mas-support tal-istaff u tal-Membri.

Hemm ukoll ftehim li l-ammont allokat f'dan ir-rigward ikun jista' ivarja biex dejjem jaħseb għal dak li jista' jiġi deċiż minn dan il-Kumitat.

L-ISPEAKER: Nixtieq nonformakom li għandna wkoll il-Pjan Finanzjarju tal-Ombudsplan 2020-2021.

Fis-seduta tal-5 ta' Ottubru, se nkun qed inqiegħed fuq il-Mejda tal-Kamra l-Ombudsplan tal-2020-2021 li ġie ppreżentat lili madwar l-14 ta' Settembru.

Kif tafu, dan id-dokument qed jiġi diskuss ukoll f'dan il-Kumitat qabel ma jiġi approvat mill-Kamra, u allura hawnhekk ukoll irridu nsibu data biex inkunu nistgħu niddiskutuh.

Estimi Finanzjarji tal-Uffiċċju tal-Kummissarju għall-iStandards fil-Ħajja Pubblika

L-ISPEAKER: Nixtieq ninformakom li l-Kummissarju għall-iStandards fil-Ħajja Pubblika għaddhieli kopja tal-Estimi Finanzjarji tal-Uffiċċju tiegħu għas-sena 2021.

Min-naħa tiegħi, qiegħed ngħaddilkom kopja tiegħu.

Peress li l-liġi tgħid biss li dan il-pjan għandu jiġi approvat mill-Kamra tad-Deputati imma ma jispeċifikax kif għandu jsir, qiegħed nissuġġerixxi li nimxu mal-mudell tal-Ombudsplan u tal-Estimi tas-Servizz Parlamentari.

Jiġifieri l-ewwel jiġi diskuss minn dan il-Kumitat – ovvjament ikun hawn preżenti l-Kummissarju – u mbagħad issir mozzjoni fil-Kamra għall-approvazzjoni tal-istess pjan.

CHRIS FEARNE: Sur President, iva naqblu u jista' ikun li l-Kumitat jiddeċiedi li, jekk ikun hemm bżonn, meta titressaq il-mozzjoni jkollna seduta għalih fil-Plenarja.

L-ISPEAKER: Hekk hu.

Jekk ikun hemm il-ħtieġa, isir hekk.

Grazzi.

L-ISPEAKER: Nixtieq ninforma lill-Kumitat li kkomunika miegħi l-Ministru għall-Affarijiet Barranin u Ewropej, l-Onor.

Evarist Bartolo, dwar attività proposta sabiex tiġi mnedija n-National Action Plan on Women, Peace and Security.

Ġie propost li din l-attività ssir, bejn wieħed u ieħor, fl-20 anniversarju mir-Riżoluzzjoni tan-Nazzjonijiet Uniti 1325 tal-31 ta' Ottubru 2000 dwar ir-rwol importanti li għandhom in-nisa fil-prevenzjoni u r-riżoluzzjoni ta' konflitti, u tagħmel enfasi fuq il-bżonn li jipparteċipaw b'mod sħiħ fiż-żamma u l-promozzjoni tal-paċi u s-sigurtà fid-dinja.

Għalhekk, nieħu din l-opportunità sabiex nitlob lill-Whips jgħadduli isem ta' Membru miż-żewġ naħat tal-Kamra għal din l-attività.

GLENN BEDINGFIELD: Sur President, min-naħa tal-Gvern ninnominaw lill-Onor.

L-ISPEAKER: U min-naħa tal-Oppożizzjoni?

ROBERT CUTAJAR: Sur President, nikkonfermalek.

L-ISPEAKER: Ħalli f'dik il-ġurnata nieħdu ftit ħin mis-seduta biex isiru diskorsi qosra miż-żewġ kelliema proposti.

Rappreżentant tal-Parlament Malti fi Brussell

L-ISPEAKER: L-aħħar item li xtaqt niddiskuti magħkom huwa fuq ir-rappreżentant tal-Parlament Malti fi Brussell, is-Sur Ian Paul Bajada.

Nixtieq ninformakom li l-ħatra tiegħu se tagħlaq din is-sena.

Is-Sur Bajada ma tantx seta' jaħdem minħabba s-sitwazzjoni tal-COVID-19 u x-xogħol kollu sar permezz tal-video conferencing.

Min-naħa tiegħi, nieħu din l-opportunità sabiex nirringrazzjah tax-xogħol li wettaq u li baqa' għaddej xorta waħda.

Fil-fatt, illum se nqiegħed xi rapporti li għaddielna fuq il-Mejda tal-Kamra.

Kif għamilna fil-każijiet preċedenti, se nitlob l-approvazzjoni tal-Kumitat sabiex il-kuntratt tas-Sur Bajada jiġi mġedded għas-sena 2021.

Hawn qbil dwar dan?

CHRIS FEARNE: Sur President, m'għandniex oġġezzjoni.

L-ISPEAKER: Nirringrazzjakom.

Hemm xi items oħrajn?

L-Onor.

Ħatra ta' Membru ġdid u Kap tal-Oppożizzjoni

ROBERT CUTAJAR: Diġà ivverbalizzajna l-arranġament mal-Iskrivan tal-Kamra lbieraħ stess, imma nixtieq li jiġi verbalizzat anke hawn dak li se jkun qed iseħħ f'dawn it-tlitt ijiem li ġejjin.

Illum fl-4.30 p.m. se jkun qiegħed jagħti l-ittra tar-riżenja tiegħu l-Onor.

Ivan J. Bartolo, u għada, fl-istess ħin, se jkun qiegħed jieħu l-ġurament l-Onor.

Bernard Grech bħala Membru ta' din il-Kamra, permezz ta' mozzjoni mill-Prim Ministru li ġejt mogħti kopja tagħha mill-Parlament.

GLENN BEDINGFIELD: Il-mozzjoni se ssir għada stess?

L-ISPEAKER: Iva, il-mozzjoni se ssir għada.

GLENN BEDINGFIELD: Nimmaġina li fil-ħin tal-mozzjonijiet, hux hekk?

L-ISPEAKER: Fl-4.30 p.m.

CHRIS FEARNE: Ma tagħmlilniex differenza jekk ikunx il-Prim Ministru jew il-Leader of the House li jressaqha.

EDWARD ZAMMIT LEWIS (Ministru għall-Ġustizzja, l-Ugwaljanza u l-Governanza): Jagħmilha l-Leader of the House.

ROBERT CUTAJAR: Jien għandi kopja tal-aħħar okkażjoni, jiġifieri m'għandix problema.

L-importanti li tkun fl-4.30 p.m. kif ftehemna.

GLENN BEDINGFIELD: Qed nitkellmu fuq il-mozzjoni tal-co-option.

ROBERT CUTAJAR: Hekk hu.

L-aħħar waħda li kellna kienet tal-Onor.

Jiġifieri nistgħu nagħmluha bl-istess mod kif kienet saret tal-Onor.

Imbagħad l-Erbgħa Dr Bernard Grech jieħu l-ġurament bħala Kap tal-Oppożizzjoni fl-Uffiċċju tal-President, u wara jidħol fil-Parlament bħala l-Kap tal-Oppożizzjoni.

IS-SUR RAYMOND SCICLUNA: Nifhem li llejla se tkunu qegħdin tinformawhom dwar il-mozzjoni.

ROBERT CUTAJAR: Hekk hu.

Imbagħad, tintbagħat ittra uffiċjali min-naħa tas-Segretarju Ġenerali tal-Partit, kif isir normalment, fejn il-persuna tiġi informata li se tkun qiegħda tieħu post ħaddieħor.

L-ISPEAKER: Kollox sew.

Dik hija l-proċedura li nistgħu nimxu magħha.

Fadal xi items oħra?

IS-SUR RAYMOND SCICLUNA: It-talba biex tidħol il-media.

L-ISPEAKER: Hekk hu: dik hija importanti.

Nifhem li għal għada hemm talba għall-media.

ROBERT CUTAJAR: Għall-ġurament.

L-ISPEAKER: Hekk hu, fil-ħin li jkun qed jittieħed il-ġurament.

IS-SUR RAYMOND SCICLUNA: L-aħħar darba l-media daħlu minn meta beda jaqra l-mozzjoni.

L-ISPEAKER: Jiġifieri waqt li qed jaqra l-mozzjoni.

Nistgħu nimxu minn hemm.

Nirringrazzja lil kull min ħa sehem f'din il-laqgħa.

Grazzi.

Il-Kumitat huwa aġġornat

Fl3.41 p.m. ilKumitat aġġorna.